बाक्सा , 2 नभेम्बरःसिगां बोसोरफोराव फालिबोनाय बादि मिरु दुलाराय बर' फरायसा आफाद आरो बाक्सा जिल्ला दुलाराय बर' फरायसा आफादनि जुथाय बान्जायनायाव 1 नभेम्बर रबिबारखालि जिल्लानि सिङाव थानाय सिके दख'रा एबसुनि बेन्दोङाव थानाय लोक्षि बाजारआव मुगानि आगदारि बानेस्वर बसुमातरिनि 78 थि जोनोम सानखौ मेहेरगोनाङै फालिलाङो । मिरु एबसुनि गाहाय नेहाथारि लरेन्स इसलारिनि मासि लानानै दैदेन्नाय बे हाबाफारिआव आफादनि फिरफिलाखौ बिरहोयो मिरु एबसुनि आफादगिरि दिपेन बर'आ आरो मुंख्लं खाम्फायाव बिबार बाउजेनो बिथांनिनो आंगो बिसि फुलेश्वरि बसुमतारिआ । बे जोनोम सान फालिनाय हाबाफारिआव मिरु एबसुजों लोगोसे जिल्ला , दख'रा , दालाइसा आफादनि गोबां दैदेनगिरिफोरजों लोगोसे बर' थुनलाइ आफादनि बारग' रांखान्थि नेहाथारी , बरपेटा जिल्ला एबसुनि बारग' आफादगिरि , खख्लाबारि हुजुया जौमा फरायसालिनि गोरायुं आरो बिबुंगोरा लोगोसे कमार दैसा गोजौ फरायसालिनि फोरोंगिरिफोर , सिके गुदि बर' थुनलाइ आफादनि बारग' गाहाय नेहाथारि लीलाबति बसुमतारि , सिजौ एकाडेमिनि गोरायुं एबा आथिखालनि इउपिपिएल हान्जानि दैदेनगिरि फैला जे बरगयारिमोनजों लोगोसे ओन्सोलनि गोबां मेलेमजिबिफोर आरो राइजो - राजानि बाहागो लानायजों हाबाफारिआ मेहेरगोनाङै जाफुंसारै जोबलाङो । 
बाक्सायाव मुगानि आगदारि बानेस्वर बसुमतारिनि 78 थि जोनोम सान फालिदों